ร้านอาหารกึ่งผับที่อยู่มานานมาก ไม่ได้มาตั้งแต่หลังเรียนจบ สิบกว่าปีได้ ศุกร์ที่ผ่านมาเพื่อนนัดไปร้านนี้ บรรยากาศร้านยังคงไม่เปลี่ยนแปลง ความสนุกยังคงอยู่ครบ เหมือนเป็นร้านที่โตมากับรุ่นผมเลยน่าจะได้ ผมสังเกตคนที่ไปร้านนี้ก็จะประมาณวัยเดียวกันเนี่ยแหละ หรือถ้าไม่ใช่ ก็อย่างน้อยก็จะเป็นคนทำงานออฟฟิศแถวสาทร-สีลมนี่แหละ

เพิ่งรู้ว่าชื่อร้านนี้ถ้าอ่านกลับด้านตัวอักษรจะได้เป็นคำว่า "เลิศรส" (Lertros) ...​ อันนี้เพื่อนบอกวันก่อน  คิดได้แฮะ ไม่รู้ว่าเจ้าของร้านจงใจรึเปล่า แต่อาหารที่สั่งไปก็รสชาติค่อนข้างดีหลายจานสมชื่อเหมือนกันนะ

ร้านมีที่นั่งด้านนอกและด้านในห้องแอร์ ด้านในสำหรับคนที่ต้องการฟังดนตรีสด

สิ่งที่ไม่เปลี่ยนแปลงไปเลยและที่ต้องพูดถึงคือ "กับแกล้งฟรี" เหมือน 10 ปีก่อน เค้าจะมีกับแกล้มวางอยู่ด้านนอกให้เราเดินไปตักเองได้ จะเป็นพวกถั่วหลากหลายแบบ ถั่วลิสง ถั่วปากอ้า ถั่วโก๋แก่ ขนมขาไก่ ฯลฯ  แล้วก็มีพวกข้าวเกรียบกับเฟรนช์ฟรายที่เราต้องทอดเองเพลินๆ ... อีกหนึ่งเอกลักษณ์ก็คือโต๊ะแต่ละตัวจะรองด้วยแผ่นกระดาษใหญ่ๆ พร้อมให้เราใช้สีเทียนเขียนลงไปได้ วาดรูปเล่นสนุกๆ ได้

มื้อนี้ไปกัน 8 คน สั่งตามเมนูแนะนำที่เพื่อนๆ วงในแนะนำไว้พอสมควร
- ยำวุ้นเส้น ยำถั่วพู ยำไข่ดาว ยำมาแซ่บสะใจ อร่อยครับ ค่อนข้างชอบ คำว่าเมนูยำหลายอันของร้านนี้น่าจะเวิร์คนะ แต่ยำปลาแซลมอน ผมเฉยๆ เพราะรู้สึกว่าปลาแซลมอนไม่ค่อยดีเท่าไหร่
- กะหล่ำปลีผัดน้ำปลา แบบของร้านนี้แหละแบบที่ผมชอบเลย คือน้ำปลามันจะหนืดๆ หน่อย ได้รสชาติดี กินคู่กับข้าวแล้วลงตัวมาก แนะนำครับ
- ปลากะพงทอดน้ำปลา ดีงามครับ แต่ตัวเล็กไปนิด
- คอหมูย่าง มันกำลังดี เนื้อนุ่มๆ ชอบมากครับ
- ต้มยำกุ้งน้ำข้น รสชาติเข้มข้นกลมกล่อมอร่อยครับ กุ้งไซส์กลางๆ
- ข้าวผัดปู ได้เนื้อปูมาเยอะดีครับ ไม่ใช่วิญญาณปู
- ไส้กรอกรวม

สำหรับร้านแบบนี้ก็ต้องพูดถึงวงดนตรีด้วย วงจะเล่นอยู่ในโซนห้องแอร์ และเวทีก็ไม่ได้เป็นเวทีแบบยกระดับขึ้นมา  ทำให้นักร้องใกล้ชิดลูกค้ามาก เดินหาตามโต๊ะด้านหน้า เพื่อ entertain ได้ดีมาก เล่นเพลงเก่าใหม่ผสมกัน แต่จะค่อนไปทางเพลงยุคเก่านิดๆ ช่วงแรกที่เริ่มเล่น (อย่างที่บอกครับ ร้านนี้โตมากับรุ่นผม ฮ่าๆ) เพลงจะไม่ได้ร็อคหนักมากๆ เหมือนอย่างผับแต่ก็สนุกแบบเต็มสิบได้

มื้อนี้ 8 คน ค่าอาหารกับเบียร์ 1 หลอด ออกมา 4,400 บาท ราคาใช้ได้ครับ อิ่มและสนุก สรุปแล้วร้านนี้ก็ยังคงเป็นร้านที่เหมาะสำหรับนัดเพื่อนมาสังสรรค์เฮฮาได้เหมือนเคย ผ่านไปเป็นสิบกว่าปีก็ยังคงมีลูกค้าที่เหนียวแน่นดีครับ